**ELŐTERJESZTÉS**

**A Szociális és Lakás Bizottság 2023. szeptember 26-i ülésére**

**Javaslat a Fogyatékkal Élőket és Hajléktalanokat Ellátó Közhasznú Nonprofit Kft. pályázatával kapcsolatos döntés meghozatalára**

Tájékoztatom a Tisztelt Bizottságot, hogy a FÉHE Nonprofit Kft. ügyvezetője a Gazdasági és Jogi Bizottság jóváhagyását kérte az alább ismertetett pályázat benyújtásához.

A társaság által fenntartott Zanati út 1. szám alatt lévő hajléktalanszálló infrastrukturális feltételei sajnos nem mondhatók ideálisnak. Az évek előrehaladtával egyre többször fordul elő, hogy egyéb problémák mellett a fűtési rendszer meghibásodik, akadozik a meleg víz ellátás, a régi, elavult rendszernek nehézséget okoz a megfelelő hőfok biztosítása. A Kft. igyekszik a javításokat lehetőségeihez mérten soron kívül, saját forrásból megoldani. 2023. szeptember hónapban került kiírásra a Hajléktalanokért Közalapítvány pályázata, amely lehetőséget biztosít az infrastrukturális illetve energetikai adottságok fejlesztésére, ez alatt értve a hajléktalanszálló fűtés rekonstrukcióját. A Kft. által korábban kért indikatív árajánlat szerint körülbelül 25 millió forintba kerülne a Zanati út 1. szám alatti telephely teljes fűtés és meleg víz rendszerének rekonstrukciója. Ebbe beletartozik a kazántestek illetve a használati meleg víz tároló cseréje, a szükséges szerelvények és a füstelvezető rendszer kiépítése, valamint a gáz illetve meleg víz csőhálózat szükség szerinti cseréje. A pályázat beadásának határideje: 2023. szeptember 25.

A pályázat önerőt nem igényel, valamint csak teljes összegű elfogadásról/elutasításról születhet döntés a bíráló bizottság által, így a projekt jóváhagyására az SZMSZ 51. § (3) bekezdés 25. pontja alapján a Gazdasági és Jogi Bizottság jogosult, azonban az előterjesztésben foglaltak szociális vonatkozása miatt kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen!

**Szombathely, 2023. szeptember 19.**

 **/: Dr. Nemény András :/**

**Határozati javaslat**

**………/2023. (IX. 26.) SZLB sz. határozat**

A Szociális és Lakás Bizottság a Fogyatékkal Élőket és Hajléktalanokat Ellátó Közhasznú Nonprofit Kft.-nek a Hajléktalanokért Közalapítvány által kiírt 2023-24–ORSZ kódszámú felhívásra benyújtott pályázatáról szóló tájékoztatást tudomásul veszi.

**Felelős:** Dr. Nemény András polgármester

 Horváth Soma alpolgármester

Dr. Czeglédy Csaba, a Szociális és Lakás Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Németh Klára, a Kft. ügyvezetője)

**Határidő:** azonnal